Cel puțin patru persoane au murit şi alte şapte au fost rănite duminică în Ungaria după ce un vehicul care participa la un raliu a ieşit de pe traseu şi a intrat în spectatori, au anunţat autorităţile ungare, citate de AFP.
Accidentul s-a produs între oraşele Labatlan şi Bajot, în regiunea Komarom Esztergom din nordul țării.
Bilanțul comunicat de poliția ungară vorbește de cel puțin patru morți și șapte răniți.
Circumstanțele ieșirii de pe traseu a mașinii de raliu nu au fost deocamdată stabilite, potrivit comunicatului poliției.
Numeroase ambulanţe şi elicoptere de salvare au fost trimise la faţa locului.
Raliul Esztergom-Nyerges a fost imediat oprit după accident.